ÆNDRINGER TIL PROCESREGLEMENTET FOR EFTA-DOMSTOLEN fastsat den 9. januar 1995 (1*)(Kun den engelske tekst er autentisk)

EFTA-DOMSTOLEN HAR -

under henvisning til aftalen om overgangsforanstaltninger gældende for en periode efter visse EFTA-staters indtræden i Den Europæiske Union, der blev indgået i Bruxelles den 28. september 1994, og særlig artikel 6, litra c), heri, og

ud fra følgende betragtning:

I artikel 6, litra c), i den nævnte aftale opfordres Domstolen til at afkorte procesfristerne, og i artikel 7 bestemmes det, at Domstolen skal afslutte alle igangværende sager senest seks måneder efter tiltrædelsen -

TRUFFET FØLGENDE AFGØRELSE:

Artikel 1

Ændringer

1. Artikel 64, stk. 1, erstattes af følgende:

»Har Domstolen undladt at træffe afgørelse enten om et enkelt punkt i påstandene eller om sagens omkostninger, skal den part, som vil gøre dette gældende, inden to uger efter dommens forkyndelse fremsætte begæring om, at Domstolen tager spørgsmålet op til behandling.«

2. Artikel 89, stk. 1, første afsnit, erstattes af følgende:

»Begæring om intervention skal fremsættes inden udløbet af en frist på én måned, som løber fra offentliggørelsen af den i artikel 14, stk. 6, nævnte meddelelse. En begæring i henhold til artikel 36, første afsnit, i statutten skal dog fremsættes inden for en frist på en måned efter offentliggørelsen i henhold til artikel 20 i statutten.«

3. Artikel 91, stk. 1, tredje afsnit, erstattes af følgende:

»Har dommen været offentliggjort i EØS-afsnittet af og EØS-tilægget til De Europæiske Fællesskabers Tidende, skal indsigelsen fremsættes inden én måned efter offentliggørelsen.«

4. Artikel 92 erstattes af følgende:

»Ekstraordinær genoptagelse skal begæres inden én måned fra den dag, hvor den, der fremsætter begæringen, har fået kendskab til den faktiske omstændighed, hvorpå den støttes.«

Artikel 2

Afsluttende bestemmelser

1. Denne afgørelse finder anvendelse på sager, der er forelagt Domstolen i henhold til aftalen om overgangsforanstaltninger gældende for en periode efter visse EFTA-staters indtræden i Den Europæiske Union, herunder sager, der er omfattet af artikel 1, stk. 2, første afsnit, i aftalen.

2. Afgørelsen træder i kraft på datoen for Østrigs, Finlands og Sveriges indtræden i Den Europæiske Union, under forudsætning af at ovennævnte aftale om overgangsforanstaltninger træder i kraft. Afgørelsen finder anvendelse på tidsfrister, der begynder at løbe efter dens ikrafttræden.

3. Afgørelsen er kun autentisk i den engelske udgave og offentliggøres i EØS-afsnittet af og EØS-tillægget til De Europæiske Fællesskabers Tidende.

4. Afgørelsen oversættes officielt af Domstolen til finsk, tysk, islandsk, norsk og svensk.

(1*) Procesreglementet blev vedtaget af Domstolen den 4. januar og den 1. februar 1994 og er godkendt af EFTA-staterne.

ERKLÆRING

Domstolen vil i enkelte sager gøre brug af sine beføjelser i henhold til procesreglementet og foreskrive eller afkorte procesfrister på en sådan måde, at der tages behørigt hensyn til såvel parternes grundlæggende procesrettigheder som til det faktum, at Domstolen kun har en begrænset fremtid i sin nuværende form, jf. aftalen om overgangsforanstaltninger gældende for en periode efter visse EFTA-staters indtræden i Den Europæiske Union.